VEGA præsenterer **Clemens og hans live-orkester sørger for fredagsfest i Store VEGA***Efter en udsolgt og energisk koncert i Lille VEGA vender Clemens nu tilbage med en ny koncert fredag 27. februar. Denne gang i Store VEGA med et nyt album under armen.*

**Rapperen sørger for fredagsfest med nye sange og live-orkester**Clemens har gennem hele sin rap-karriere hele tiden ment, at man skal bringe noget til bordet. Skal publikum give kunstneren noget af deres dyrt købte tid, skal kunstneren give noget tilbage. Kunstneren skal give noget af sig selv. Og det gør Clemens på hans nye single, ”[Øjenåbner](https://www.youtube.com/watch?v=B3XgL_3G2eM)”, fra hans kommende album, der rammer gaden i februar.

Det er en hudløst ærlig og personlig [Clemens](https://www.facebook.com/clemenstelling?fref=ts), der kommer til orde i ‘Øjenåbner'. I et minimalistisk og velklingende popnummer, behandler Clemens emner, som de fleste nok kan oversætte til deres eget liv. Karrieren, kærligheden og dét at komme videre.

**Klassikere og store hits**   
Udover nye sange kan du også glæde dig til Clemens’ ældste klassikere, de største hits og *Toppen Af Poppen*-fortolkninger. Til at binde hele festen sammen har rapperen samlet et 7-mands orkester, med nogle af de absolut bedste musikere i Danmark, som giver et helt nyt livespillet lydbillede.

I september lykkedes det Clemens og hans nye orkester at samle folk i alle aldre til en udsolgt Lille VEGA koncert, hvor Clemens, orkesteret og publikum sammen lavede en kæmpe fest.

**Kendt som rapper men nu også sanger**

Clemens er nok kendt som rapper blandt de fleste musikinteresserede, men senest har han også markeret sig som sanger på sit Kim Larsen covernummer "[Tik Tik",](http://www.youtube.com/watch?v=nJjawlMwzh0) der er blevet spillet flittigt på blandt andet P3 og P4.

Clemens har en lang og varieret karriere bag sig og har omkring 500 numre registreret hos KODA.

### Info om koncerten Clemens (DK) Fredag d. 27. februar 2015, kl. 21 Store VEGA, Enghavevej 40, 1674 Kbh. V 180 kr + gebyr Forsalget starter senere i dag via vega.dk og Billetnet.